Matovič, Igor, podpredseda vlády a minister financií SR (2022-06-14):
Ďakujem pekne. Kolegovia, kolegyne, schodok verejnej správy v metodike ESA za rok ´21 dosiahol 6,2 % HDP, čo predstavuje približne 5,9 miliardy eur. Deficit je výrazne nižší, ako novelizovaný rozpočet na rok ´21, ktorý počítal s úrovňou až 10,5 % HDP. Je nižší ako pôvodne schválený rozpočet, ktorý predpokladal schodok 7,4 % HDP. Výdavky na COVID dosiahli približne 3 % HDP a medziročne vzrástli o 1,4 miliardy eur. Pôvodná rezerva vo výške 1 miliarda eur sa musela v rámci novely rozpočtu zvýšiť o 2,7 miliardy. Približne polovicu celkových výdavkov na COVID, polovicu celkových výdavkov na COVID smerovalo na podporu udržania zamestnanosti. To boli takzvaná Prvá pomoc, SOS dotácia, ale aj nové schémy podpory gastro, v priemysle, v oblasti kultúry a cestovného ruchu. Časť z rozpočtovaných výdavkov sa nevyčerpala a to bolo 946 miliónov a bola presunutá do roku ´22, napríklad 500 miliónov na záručné schémy za podnikateľské úvery, transfer Sociálnej poisťovne bol nižší o 143 miliónov eur a podobne. Oproti novelizovanému rozpočtu sa vyvíjali lepšie daňové a odvodové príjmy o 1,7 miliardy eur, čo predstavuje 1,8 % HDP. Pozitívne sa vyvíjala daň z príjmov právnických osôb, aj daň alebo teda príjem z dane z pridanej hodnoty, ktorej výnos prekročil predpoklady rozpočtu o 0,4 % HDP vďaka rastu úspešnosti výberu tejto dane. K lepšiemu výsledku deficitu výrazne prispelo lepšie hospodárenie obcí o 0,3 % HDP. Obce hospodárili nakoniec s miernym prebytkom namiesto očakávaného deficitu až na úrovni 0,4 % HDP. Dôvodom je najmä slabšie čerpanie poskytnutých transferov zo štátneho rozpočtu vo výdavkoch obcí. Hospodárenie Sociálnej poisťovne dosiahlo prebytok 316 miliónov eur, a to jednak lepším hotovostným výsledkom na úrovni 205 miliónov, ako aj akroáciou poistného, akroalizáciou poistného 82 miliónov eur. Transfer do Sociálnej poisťovne zo štátneho rozpočtu bol vzhľadom na reálny vývoj príjmov a výdavkov v poisťovni nižší o 143 miliónov eur. Vplyv zelenej energie za rok ´21 dosiahol opačný efekt ako v roku 2020. Schéma za rok ´21 dosiahla prebytok 158 miliónov eur najmä z dôvodu vyšších cien elektrickej energie a tým nižšou spotrebou dotovania cien pre výrobcov energie z obnoviteľných zdrojov. Nový dlh z tejto podpornej schémy nevznikol. Starý dlh je na úrovni 209 miliónov eur. Príjmy z ESA, dividend a odvodov zo zisku zaznamenali zlepšenie o 60 miliónov oproti rozpočtu. Dlh verejnej správy k ultimu roku ´21 dosiahol 63,1 % HDP, je to teda ten hrubý dlh. Očakávaná výška dlhu po novele rozpočtu v lete ´21 bola na úrovni 65. K nižšiemu dlhu prispel hlavne nižší hotovostný schodok štátneho rozpočtu, nižší nárast zadlženosti ostatných subjektov verejnej správy a priaznivejší vývoj ekonomiky. V prípade hodnoty čistého dlhu ide o 51,3 % HDP. V tejto súvislosti si dovolím upriamiť pozornosť práve na tento rozdiel medzi hrubým a čistým dlhom, kedy niektorí populistickí politici, ktorí tu dvanásť rokov Slovensko vo veľkom rozkrádali, snažia sa ohlupovať ľudí tým, že joj, máme rekordný, rekordný dlh. Nehovoria o tom, že to je rekordný hrubý dlh a nehovoria o tom, že sme ku koncu roku mali 11 miliárd predfinancovanie na splátky budúcich dlhov. A tých 11 miliárd sme si zabezpečili viac-menej veľmi zjednodušene za nulové úroky. Už dnes, ak by sme si chceli zabezpečiť 11 miliárd na splátky budúcich dlhov, tak by sme sa pohybovali niekde okolo 2,5 % ročného úroku. Pri tej sume a pri približne desiatich rokoch priemerne zabezpečených prostriedkov ide o úsporu približne 3 miliárd eur. Čiže to, čo tu niekto prezentuje ako chybu tejto vlády a chybu ministerstva financií alebo Agentúry pre riadenie dlhu, ARDAL, tak je presne na chválu, lebo jednoducho v čase, kedy boli nízke úroky alebo nulové úroky, sme si požičali veľmi zaokrúhlene desať miliárd eur a nemusíme si požičiavať teraz, kedy by tie úroky boli ročne 2,5 %. Mrzí ma to, ale v podstate svedčí to len a len o tom, že tí ľudia, ktorí tu dvanásť rokov Slovensko rozkrádali, si myslia, že ich voliči sú hlúpi a vôbec si nedokážu naštudovať možno podrobnosti alebo vôbec, vôbec sa nevyznajú, alebo jednoducho objektívne títo ľudia zneužívajú nevedomosť svojich voličov, lebo nie je úplne legitímne očakávať od ľudí, ktorí si žijú bežným životom a v týchto veciach sa nepohybujú, aby vedeli, aká pravda v skutočnosti je. Hospodárenie štátneho rozpočtu na hotovostnej báze. Štátny rozpočet dosiahol deficit 7 miliárd eur, čo je oproti predchádzajúcemu roku menej o 744 miliónov eur. Novelizovaný rozpočet predpokladá schodok až na úrovni 11,8 miliardy eur. A konečné hospodárenie bolo ovplyvnené lepšími príjmami o 1,4 miliardy, z toho daňové príjmy štátu dosiahli v hotovostnom plnení +1,7 miliardy. Nedaňové príjmy boli lepšie o 154 miliónov, v tom dividendy +57, vratky 61. Naopak prostriedky z rozpočtu EÚ za tretie programové obdobie boli v skutočnosti nižšie o 510 miliónov eur. Výdavky boli v skutočnosti nižšie o 3,3 miliardy eur, z toho kapitálové výdavky boli nižšie o 466 miliónov eur. V rámci bežných výdavkov bola dosiahnutá úspora pri štátnom dlhu, a to 454 miliónov eur vplyvom poklesu úrokových sadzieb a nákupu slovenských dlhopisov zo strany ECB. Nižšie čerpanie výdavkov bolo spôsobené aj viazaním prostriedkov do ďalšieho obdobia, napríklad presun 500 miliónov na záručné schémy, ktoré môžu byť použité podľa aktuálnej potreby vývoja poskytnutých bankových úverov a záruk. Ďakujem veľmi pekne za vašu podporu.